BJP का कांग्रेस पर तंज, कहा- कुछ लोग जेल से आ रहे हैं, कुछ जेल में है और कुछ बेल पर है, ये अपराधी हैं कोई स्‍वतंत्रता सेनानी नहीं  
जावड़ेकर ने चिदंबरम के बयान को लेकर कांग्रेस पर जोरदार हमला किया
कश्‍मीर पर प्रकाश जावड़ेकर ने कहा कि कांग्रेस ने 1975 में इमरजेंसी लगाई
उन्‍होंने कहा कि कश्‍मीर में कोई फ्रीडम खत्‍म नहीं हुई है
बीजेपी के वरिष्‍ठ नेता और केंद्रीय मंत्री प्रकाश जावड़ेकर ने चिदंबरम के बयान को लेकर कांग्रेस पर जोरदार हमला किया है. प्रकाश जावड़ेकर ने कहा कि कांग्रेस के कुछ नेता जेल से बाहर आ रहे हैं, कुछ जेल में हैं और कुछ बेल पर घूम रहे हैं. ये लोग अपराधी हैं कोई स्‍वतंत्रता सेनानी नहीं हैं. पी चिदंबरम के कश्‍मीर वाले बयान पर प्रकाश जावड़ेकर ने कहा कि कांग्रेस ने 1975 में इमरजेंसी लगाई थी उसमें लाखों लोगों को जेल में डाल दिया था और इसकी जानकारी संसद को भी नहीं दी थी. कश्‍मीर में तो चंद लोग बंदी हैं जिसकी जानकारी हमारी सरकार सदन में दी गई. उन्‍होंने कहा कि कश्‍मीर में कोई फ्रीडम खत्‍म नहीं हुई है. सारे अखबार छप रहे हैं. देश विदेश के रिपोर्टर वहां जा रहे हैं और जो जानकारी है वो छाप रहे हैं. प्रकाश जावड़ेकर ने कहा कि कश्‍मीर अब जल नहीं रहा है बल्‍कि प्रगति की राह पर चल रहा है.
पी चिदंबरम द्वारा अर्थव्‍यवस्‍था को लेकर उठाए गए सवाल पर प्रकाश जावड़ेकर ने कहा, 'आपका ग्रोथ रेट 5 से 6 फीसदी था लेकिन महंगाई 10 फीसदी सालों भर रहता था. यह एक लूट थी. अभी जो अर्थव्‍यवस्‍था की स्थिति है वो अस्‍थाई है.'
प्रकाश जावड़ेकर ने पूर्व प्रधानमंत्री और कांग्रेस नेता डॉ. मनमोहन सिंह के उस बयान पर भी अपनी प्रतिक्रिया दी जिसमें डॉ. मनमोहन सिंह ने कहा था कि अगर तत्‍कालीन गृह मंत्री नरसिंम्‍ह राव सेना को बुला लेते तो 1984 का सिख दंगा इतना विभत्‍स नहीं होता. प्रकाश जावड़ेकर ने कहा कि डॉ. मनमोहन सिंह को पता होना चाहिए कि सेना बुलाने का आदेश प्रधानमंत्री दे सकते हैं और उस समय राजीव गांधी प्रधानमंत्री थें. ये उनका काम था लेकिन उन्‍होंने तो कहा कि जब बड़ा पेड़ गिरता है तो धरती हिलती ही है. उन्‍होंने मनमोहन सिंह पर निशाना साधते हुए कहा कि अगर नरसिंम्‍ह राव इतने बुरे थें तो आप उनके मंत्रिमंडल में शामिल क्‍यों हुए?
प्रकाश जावड़ेकर ने कांग्रेस पर तंज कसके हुए कहा कि कांग्रेस नेता बौखला गए हैं. कुछ लोग जेल से आ रहे हैं, कुछ जेल में है और कुछ बेल पर है. ये अपराधी हैं कोई स्‍वतंत्रता सेनानी नहीं है. जेल से आने के बाद पी चिदंबरम आज पहला प्रेस कांफ्रेंस किया जिसमें देश की अर्थव्‍यवस्‍था, कश्‍मीर मुद्दा का जिक्र किया.